 

**בבית הדין הצבאי המחוזי**

**במחוז שיפוטי צפון**

**בפני השופטים: רס"ן חיים בלילטי – אב"ד**

**רס"ן אליאור כהן**

**רס"ן מיכל גרוס**

**בעניין: התובע הצבאי (ע"י ב"כ, קמ"ש ליטל הרטמן )**

**נגד**

**ח/\*\*\* טוראי ש.ג. (ע"י ב"כ, סגן רועי בן עמרה )**

**הכרעת דין**

על פי הודאתו, מורשע הנאשם בעבירה של שימוש בלתי חוקי בנשק, לפי סעיף 85 סיפא לחוק השיפוט הצבאי, התשט"ו - 1955 בהתאם לכתב האישום ולפרטים הנוספים.

**ניתנה היום, ‏19 מאי 2020, ‏כ"ה אייר תש"פ, והודעה בפומבי ובמעמד הצדדים.**

\_\_\_\_\_\_\_\_ \_\_\_\_\_\_\_ \_\_\_\_\_\_\_\_\_\_

שופטת אב"ד שופט

**גזר דין**

הנאשם נותן את הדין בגין עבירה של שימוש בלתי חוקי בנשק לפי סעיף 85 סיפא לחוק השיפוט הצבאי, התשט"ו- 1955. על פי כתב האישום, בסוף חודש יוני 2018 יצא הנאשם לביתו עם נשקו האישי. בהגיעו לביתו פירק את הנשק ל3 חלקים והניחם בביתו במקומות שונים. בהמשך, בביתו, הרכיב את הנשק חזרה באופן לא תקין, כך שכתוצאה מהרכבה זו נגרף כדור לבית הבליעה. ביום 01.07.2018 בשעות הבוקר, בעת נסיעה ברכבת ישראל, סמוך לתחנת רכבת בעיר תל אביב נורה כדור מנשקו האישי של הנאשם אשר פגע ברגלו. כתוצאה מכך, נגרמו לנאשם פצעי כניסה ויציאת קליע ושבר בשוק השמאלית, בגינם שהה ב-23 ימי מחלה.

הנאשם התגייס לצה"ל בחודש אוקטובר 2017, והחל שירות כלוחם. לאחר האירוע, המשיך בשירות כטכנאי אוטוטק. הנאשם מתנדב לשירות. חקירתו נפתחה בעקבות דיווח משטרת ישראל, על שאירע ברכבת.

הצדדים נקשרו בהסדר במסגרתו שקלו את חומרת העבירה, נסיבות ביצועה והנזק שנגרם כתוצאה ממנה. מאידך גיסא, נשקלו חלוף הזמן, השיהוי בהגשת כתב האישום, ונסיבותיו של הנאשם מבית. הסנגור הוסיף כי העבירה אינה מאפיינת את הנאשם וכי מאז לא נכשל הנאשם בעבירות דומות והמשיך לתרום בשירות משמעותי אליו התנדב.

הנאשם בדברו האחרון ביקש את התחשבות בית הדין וציין כי נפגע מהמקרה ונענש בעצם פציעתו.

מעשיו של הנאשם היו מסוכנים. עיסוק ללא נקיטת אמצעי זהירות נאותים בנשק גורר סיכון בלתי מבוטל לחיי אדם ולשלומם. חמורה במיוחד העובדה שהנאשם ביצע את המיוחס לו בשעת בוקר, בתוך קרון רכבת באופן שהביא למימוש הסיכון הפוטנציאלי ופציעה. אמנם, במקרה זה עיקר הנזק שנגרם היה לנאשם עצמו, אולם הסיכון שהיה עלול להיגרם ממעשיו רחב יותר.

לנוכח האמור, מצוי העונש לו עתרו הצדדים בחלקו התחתון של מתחם הענישה ההולם והוא חורג לקולה מרמת הענישה הנהוגה. עם זאת, שיקול מרכזי בהחלטתנו בדבר כיבוד ההסדר נעוצה בכך שמאז האירוע שב הנאשם לשירות ולא נכשל בעבירות דומות וכי מאז בוצעה העבירה, חלפה למעלה משנה ומחצה, כאשר כתב האישום הוגש בשיהוי ניכר, למעלה משנה לאחר האירוע.

במצב דברים זה, ראינו להעדיף ענישה צופה פני עתיד על פני עונש מאסר ממשי בדומה לתמהיל הענישה לו עתרו הצדדים.

על הנאשם נגזרים, אפוא, העונשים הבאים:

1. עשרים (20) ימי מאסר לריצוי בפועל. הנאשם יתייצב עוד היום בבס"כ \*\*\* לריצוי עונשו, לא יאוחר מהשעה 12:00.
2. עונש מאסר מותנה בן תשעים (90) ימים למשך שנתיים (2) , שלא יעבור עבירה שעניינה שימוש בלתי חוקי בנשק.

**זכות ערעור תוך 15 יום.**

**ניתן היום,‏19 מאי 2020 , ‏כ"ה אייר תש"פ, והודע בפומבי ובמעמד הצדדים.**

\_\_\_\_\_\_\_\_ \_\_\_\_\_\_\_ \_\_\_\_\_\_\_\_\_\_

שופטת אב"ד שופט

**העתק נכון מהמקור  
רסן גלעד הרמן   
ק' בית הדין**

**נערך על ידי ש.פ.**

**בתאריך 04.02.2020**

**חתימת המגיה:**